
Informatīvais ziņojums
par saistību uzņemšanos Eiropas Savienības vides un klimata pasākumu programmas LIFE ietvaros izstrādātā projekta “EEPLIANT4” īstenošanai

1. Pamatojums informatīvā ziņojuma virzībai
EEPLIANT4 ir Eiropas Savienības (turpmāk – ES) līdzfinansēts projekts – saskaņotu pasākumu kopums, kas balstās uz trīs iepriekšējo EEPLIANT rezultātiem, panākumiem, labo praksi un iegūtajām zināšanām. 
Šī jaunā projekta mērķis ir veicināt ES ekodizaina un energomarķējuma normatīvo aktu īstenošanu, kā arī uzlabot tirgus uzraudzību šajās jomās. Ekodizaina un energomarķējuma regulējums nosaka minimālās prasības preču energoefektivitātei un videi draudzīgai veiktspējai. Tie sniedz patērētājiem skaidru informāciju par preces enerģijas patēriņu un ietekmi uz vidi. 
ES tiesisko regulējumu ar enerģijas patēriņu saistīto ražojumu ekodizaina prasībām nosaka Eiropas Parlamenta un Padomes 2009.gada 21.oktobra Direktīva 2009/125/EK, ar ko izveido sistēmu, lai noteiktu ekodizaina prasības ar enerģiju saistītiem ražojumiem. Ekodizaina mērķis ir uzlabot ražojumu energoefektivitātes un vides draudzīguma sniegumu visā to dzīves ciklā, sistemātiski integrējot vides aspektus visos ražojumu dzīves cikla posmos, tādējādi efektīvā veidā ievērojot ES Zaļo kursu. 
Nākotnē ekodizains attieksies ne tikai uz ar enerģiju saistītām precēm, bet krietni plašāku preču klāstu. Pašreiz ES jau ir pieņēmusi Eiropas Parlamenta un Padomes Regulu (ES) 2024/1781 (2024. gada 13. jūnijs), ar ko izveido satvaru ekodizaina prasību noteikšanai ilgtspējīgiem produktiem, groza Direktīvu (ES) 2020/1828 un Regulu (ES) 2023/1542 un atceļ Direktīvu 2009/125/EK. Īstenošanas regulas vēl nav pieņemtas, līdz ar to uz konkrētām preču grupām joprojām attiecas Direktīva 2009/125/EK.
Lai gan ES politikas pasākumiem un tirgus uzraudzībai ir pozitīva ietekme, neatbilstību līmenis ekodizaina un energomarķējuma prasībām joprojām ir augsts daudzās preču kategorijās. ES tirgus lielums, dažādās nacionālās prioritātes, ierobežotie resursi un salīdzinoši mazā ietekme, ko var radīt viena tirgus uzraudzības iestāde, parāda, cik svarīgi tirgus uzraudzības iestādēm ir strādāt kopā, saskaņojot savas aktivitātes.
Ar ekodizainu saistīto preču grupu un iekārtu tirgus uzraudzību Latvijā veic Patērētāju tiesību aizsardzības centrs (turpmāk – PTAC).
Attiecīgi PTAC kā uzraudzības iestādei ir būtiska kompetences celšana un pieredzes stiprināšana ne tikai sadarbībā ar citām ES valstu iestādēm, bet arī dalība starptautisku projektu īstenošanā tirgus uzraudzības jomā, lai, piesaistot ārvalstu finanšu resursus, realizētu iespējas stiprināt tirgus uzraudzības pasākumus nacionālā līmenī, veiktu paraugu testēšanu laboratorijās, ar mērķi novērtēt to atbilstību energoefektivitāti reglamentējošo normatīvo aktu prasībām, kā arī aktīvi līdzdarbotos šīs jomas uzraudzības pilnveidošanā ES līmenī, vienlaikus veicinot arī iesaistīto darbinieku profesionālo izaugsmi un pieredzi.
PTAC guva pozitīvu pieredzi, piedaloties iepriekšējā EEPLIANT projektā – “EEPLIANT3”. Tas tika īstenots no 2019. līdz 2024. gadam. PTAC bija iespēja veikt verifikācijas testēšanu 8 preču grupās, kas ir liels atbalsts tirgus uzraudzības darbā. Testēšana atbilstoši ekodizaina un energomarķējuma prasībām prasa lielas izmaksas, turklāt tās nav prognozējamas (ievērojot regulējumā noteikto 1 + 3 testēšanas principu). Bez papildu ES finansiālā atbalsta tas nebūtu izdevies.
Papildus PTAC eksperti uzlaboja savas zināšanas ekodizaina un energomarķējuma jomā, uzlaboja un nostiprināja sadarbību ar citām ES tirgus uzraudzības iestādēm, kā arī dalījās ar labo praksi sadarbībā ar muitas iestādēm. Turklāt turpmākajā darbā tiek izmantoti daudzi projekta “EEPLIANT3” ietvaros izstrādātie rīki, kas atvieglo administratīvās pārbaudes.
Ņemot vērā iepriekš minēto, PTAC ir iesniedzis pieteikumu dalībai projektā “Energy Efficiency Compliant Products 4” (turpmāk – projekts „EEPLIANT4”). Projekts tiek organizēts, sadarbojoties ar STICHTING PROSAFE (The Product Safety Enforcement Forum of Europe). Projektā kopā ir iesaistītas 28 institūcijas no 22 valstīm. 
Ekonomikas ministrija, ievērojot nacionālā regulējuma[footnoteRef:1] noteikto kārtību, kādā budžeta iestādes var uzņemties papildu saistības ES politikas instrumentu un pārējās ārvalstu finanšu palīdzības līdzfinansētos projektos un pasākumos, ir sagatavojusi informatīvo ziņojumu, lai tiktu pieņemts Ministru kabineta lēmums par tiesībām uzņemties jaunas valsts budžeta ilgtermiņa saistības 2025., 2026., 2027., 2028. un 2029. gadā. [1:  Ministru kabineta 2023. gada 22. augusta instrukcija Nr. 4 „ Instrukcija par budžeta pieprasījumu izstrādāšanas un iesniegšanas pamatprincipiem” ] 


2. Projekta finansēšanai iesniegtais projekta pieteikums
Projekts „EEPLIANT4” izstrādāts, ņemot vērā dalībvalstu saistības, kas izriet no (1) Eiropas Parlamenta un Padomes Regula (ES) 2019/1020 (2019. gada 20. jūnijs) par tirgus uzraudzību un produktu atbilstību un ar ko groza Direktīvu 2004/42/EK un Regulas (EK) Nr. 765/2008 un (ES) Nr. 305/2011, (2) Eiropas Parlamenta un Padomes 2009.gada 21.oktobra Direktīvas Nr. 2009/125/EK, ar ko izveido sistēmu, lai noteiktu ekodizaina prasības ar enerģiju saistītiem ražojumiem, kā arī (3) Eiropas Parlamenta un Padomes 2017.gada 4.jūlija Regulas (ES) Nr. 2017/1369, ar ko izveido energomarķējuma satvaru un atceļ Direktīvu 2010/30/ES.
Projekta „EEPLIANT4” ietvaros ir paredzēts īstenot dalībvalstu kompetento iestāžu kopīgus tirgus uzraudzības pasākumus, ieviešot projektu šādās apakšprogrammās:

	Nr.
	Nosaukums
	Apraksts

	1.
	Ēdiena gatavošanas iekārtas
	Dažādu ēdiena gatavošanas iekārtu (cepeškrāsnis, plīts virsmas u.c.) administratīvās pārbaudes, testēšana laboratorijās, e-komercijas vietņu pārbaude.

	2.
	Putekļsūcēji
	Putekļsūcēju administratīvās pārbaudes, testēšana laboratorijās, e-komercijas vietņu pārbaude.

	3.
	Iekārtas ar izslēgtu režīmu, gaidstāves režī-mu un tīklierosas gaid-stāves režīmu
	Dažādu iekārtu ar izslēgtu un gaidstāves režīmu administratīvās pārbaudes, testēšana laboratorijās, e-komercijas vietņu pārbaude.

	4.
	Apmācības un pieredzes apmaiņa
	Uzlabot tirgus uzraudzības iestāžu kapacitāti un zināšanas.

	5.
	Jaunu izaicinājumu un prioritāšu noteikšana
	Jaunu risku vai problēmu zonu apzināšana, t.sk. standartu, normatīvo aktu nepilnības, jauno tehnoloģiju un jauno produktu attīstība.

	6.
	Sadarbība ar muitu
	Veicināt sadarbību ar muitas iestādēm, lai uzlabotu tirgus uzraudzību ekodizaina un energomarķējuma jomā.



Projekts “EEPLIANT4” oficiālais sākums ir 2024. gada maijs, tomēr lielākā daļu aktivitāšu sāk darbu 2025. gadā. Plānotais projekta beigu datums ir 2029. gada aprīlis. Projektā no ārvalstu finanšu līdzekļiem tiks apmaksāts PTAC darbs, komandējumu izdevumi dalībai sanāksmēs un preču testēšanas izdevumi EUR 53 542,95 apmērā.
Saskaņā ar projekta nosacījumiem un PTAC pieteikto dalību darba grupās, kopējās aprēķinātās PTAC izmaksas būs EUR 65 994,35. Maksimālais nepieciešamais valsts  līdzfinansējums ir EUR 12 451,40, ko PTAC plāno segt no PTAC piešķirtajiem budžeta līdzekļiem ar projektā iesaistīto darbinieku ieguldīto darbu.  

	[bookmark: _Hlk167108652]Projekta finansējums atbilstoši plānotajai naudas plūsmai

	2025.gads
	2026.gads
	2027.gads
	2028.gads
	2029.gads
	Kopā

	Ārvalstu finanšu palīdzības finansējums

	7000
	15 000
	15 000
	10 000
	6543
	53 543

	PTAC budžeta ietvaros nodrošināmais valsts līdzfinansējums 

	2000
	3000
	3000
	3000
	1452
	12 452

	Kopā: 
	65 995



ES līdzfinansējums ļaus veikt plašākas tirgus uzraudzības darbības ekodizaina un energomarķējuma jomā. Katrai valstij atsevišķi tas ir ļoti sarežģīti un dārgi, īpaši testēšana laboratorijās. Turklāt Latvijā nav akreditētas laboratorijas, kas varētu veikt testēšanu šajā jomā. Projekta ietvaros visas darbības tiks koordinētas, lai tirgus uzturēšanas darbībām būtu pēc iespējas lielāka ietekme uz ES tirgu. Līdz ar to patērētājam būs lielāka iespēja izvēlēties energoefektīvākas preces. 
3. Turpmākā rīcība
Ņemot vērā, ka dalība tirgus uzraudzības sadarbības projektā ir būtisks ieguldījums PTAC veiktās tirgus uzraudzības efektivitātes uzlabošanai, sekmējot produktu energoefektivitātes prasību ieviešanu Latvijas Republikā un tādējādi veicinot energoefektīvu patēriņu, iepriekš minētā projekta īstenošanai nepieciešams atļaut Ekonomikas ministrijai (Patērētāju tiesību aizsardzības centram) 2025.-2029.gadā uzņemties papildu valsts budžeta ilgtermiņa saistības projekta „EEPLIANT4” īstenošanai.

